Folketing
1998-11-24

Det er ærgerligt, at der ikke er flere, der som hr. Kim Behnke går rundt og efterspørger elektroniske produkter og samtidig forlanger en erklæring om år 2000-parathed, for det er helt klart noget, der kunne presse området til for det første at tilmelde sig mærkningsordningen og dernæst presse leverandørerne af produkterne til at give oplysning om år 2000-parathed. Jeg har taget det initiativ, at jeg har bedt EU-Kommissionen tage affære, for så vidt angår de store leverandører. De store virksomheder i EU skal naturligvis kunne oplyse, om det, de leverer, er år 2000-parat. Det er det ene, og det andet er naturligvis den ret, som myndigheder og virksomheder må have til at få en klar erklæring om, at de produkter af ældre dato, der er leveret, er år 2000-parate. Desværre har vi ikke set Kommissionen være helt så aktiv her, som man kunne forvente.